NARIADENIE KOMISIE (ES) č. 1915/2006
z 18. decembra 2006,
ktorým sa pokračuje v predbežnom dohľade Spoločenstva nad dovozom určitých železných a oceľových výrobkov s pôvodom v určitých tretích krajinách
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 3285/94 z 22. decembra 1994 o spoločných pravidlách na dovozy a o zrušení nariadenia (ES) č. 518/94 (1), a najmä na jeho článok 11,
so zreteľom na nariadenie Rady (ES) č. 519/94 zo 7. marca 1994 o spoločných pravidlách pre dovozy z určitých tretích krajín a o zrušení nariadení (EHS) č. 1765/82, (EHS) č. 1766/82 a (EHS) č. 3420/83 (2), a najmä na jeho článok 9,
po porade s poradnými výbormi,
keďže:
(1)
Nariadením (ES) č. 76/2002 (3) zaviedla Komisia predbežný dohľad Spoločenstva nad dovozom určitých železných a oceľových výrobkov s pôvodom v tretích krajinách. Toto nariadenie bolo zmenené a doplnené nariadením Komisie (ES) č. 1337/2002 (4) na účely rozšírenia rozsahu dohľadu a nariadeniami (ES) č. 2385/2002 (5) a (ES) č. 469/2005 (6).
(2)
Štatistiky vonkajšieho obchodu Spoločenstva nie sú dostupné v obdobiach stanovených v nariadení Komisie (ES) č. 1917/2000 (7).
(3)
Napriek tomu, že sa od zavedenia dohľadu v roku 2002 situácia zmenila, vývoj na svetovom trhu s oceľou naďalej poukazuje na potrebu spoľahlivého a rýchleho informačného systému o budúcom dovoze Spoločenstva.
(4)
Od roku 2003 je čínsky trh kľúčovým faktorom veľmi dôležitého zvýšenia dopytu po oceľových výrobkoch. Výrobná kapacita Číny však rastie veľmi rýchlym tempom. Produkcia surovej ocele vzrástla zo 129 miliónov ton v roku 2000 na 349 miliónov ton v roku 2005, čo predstavuje nárast svetového podielu z 15,4 % na 36 % za rovnaké obdobie a po pridaní ďalších výrobných kapacít by sa mohla kapacita Číny v roku 2006 ešte zvýšiť. Dovoz EÚ z Číny celkovo predstavoval približne 0,9 milióna ton v roku 2004 a 1,6 milióna ton v roku 2005. Čína bola v roku 2004 čistým dovozcom 15 miliónov ton a v roku 2006 bude čistým vývozcom. Dá sa očakávať, že tento vývoj v znižovaní dovozu a vo zvyšovaní vývozu bude v Číne pokračovať, čo znamená, že Čína bude na svetový trh uvoľňovať výrazne zvýšené množstvo oceľových výrobkov, ktoré budú musieť nájsť nový trh.
(5)
Najnovšie štatistiky dovozu dostupné pre štyri hlavné skupiny výrobkov, konkrétne ploché výrobky, dlhé výrobky, rúry a rúrky, ako aj polotovary preukázali v prvej polovici roka 2006 nárast v priemere celkovo o 11 % v porovnaní s rovnakým obdobím roka 2005, keď bol zaznamenaný nárast o 18 % a 13 % pre ploché a dlhé výrobky. Celkový dovoz bol 26,2 miliónov ton v roku 2005 v porovnaní s 20 miliónmi ton v roku 2002, čo predstavuje celkový nárast dovozu o 31 % za tri roky.
(6)
Analýza prvých dvoch štvrťrokov roka 2006 ukazuje pretrvávajúcu vysokú úroveň dovozu, ktorý sa v danom období vyskytol, nárast celkovo o 29 %, zatiaľ čo hodnoty za prvý štvrťrok uvedeného roka naznačujú ďalší stúpajúci trend.
(7)
Navyše rovnako ako na trhu USA sú ceny na trhu Spoločenstva naďalej vysoké a vo všeobecnosti sú vyššie o 20 % až 30 % než ceny zistené na ázijských trhoch. Toto cenové rozlíšenie pravdepodobne priláka záujem vývozcov z tretích krajín a počas roka 2006 sa zaznamenali prvé príznaky znižovania ceny na americkom trhu a na trhu niektorých európskych krajín.
(8)
Okrem toho štatistiky o zamestnanosti výrobcov v EÚ poukazujú na značný pokles, keďže zamestnanosť klesla zo 414 500 ľudí v roku 2000 na 404 700 ľudí v roku 2001, 390 200 ľudí v roku 2002, 383 800 ľudí v roku 2003 a 375 900 ľudí v roku 2004 a 347 000 v roku 2005, čo predstavuje pokles okolo 16 % za 5 rokov.
(9)
Na základe nedávnych trendov v dovoze oceľových výrobkov, nedávneho vývoja na čínskom trhu, zrýchleného tempa zvyšovania dovozu, vysokých cenových rozdielov oceľových výrobkov na trhu v EÚ a trhoch tretích krajín, ako aj značných strát pracovných miest v poslednom období možno preto na účely článku 11 nariadenia (ES) č. 3285/94 považovať ohrozenie spôsobiť ujmu výrobcom Spoločenstva za reálne.
(10)
Záujmy Spoločenstva si preto vyžadujú, aby bol dovoz určitých oceľových výrobkov i naďalej pod predbežným dohľadom Spoločenstva s cieľom zabezpečiť predbežné štatistické informácie umožňujúce rýchlu analýzu trendov v oblasti dovozu. Berúc do úvahy očakávaný vývoj uvedený vyššie a zohľadňujúc, že ostatné hlavné krajiny vyrábajúce oceľ zaviedli alebo predĺžili podobné systémy dohľadu do roku 2009, je vhodné, aby tento systém výnimočne pokračoval do 31. decembra 2009.
(11)
Okrem toho s cieľom minimalizovať nepotrebné obmedzenia a výrazne nenarušiť činnosť spoločností neďaleko hraníc je žiadúce, aby sa zvýšil rozsah malého množstva, ktoré je vylúčené z rozsahu predbežného dohľadu. Z tohto dôvodu by sa mala čistá hmotnosť dovozu, ktorý by sa mal vylúčiť z uplatňovania uvedeného nariadenia, zvýšiť o dovoz na 2 500 kilogramov.
(12)
Je žiadúce, aby toto nariadenie nadobudlo účinnosť dňom jeho uverejnenia s cieľom čo najskôr zhromaždiť údaje,
PRIJALA TOTO NARIADENIE:
Článok 1
Nariadenie (ES) č. 76/2002 zmenené nariadeniami (ES) č. 1337/2002, (ES) č. 2385/2002 a (ES) č. 469/2005 sa mení a dopĺňa takto:
1.
V článku 1 sa odsek 3 nahrádza takto:
„3. Dovoz, ktorého čistá hmotnosť nepresahuje 2 500 kilogramov, sa vylučuje z uplatňovania tohto nariadenia.“
2.
V článku 6 sa dátum „31. decembra 2006“ nahrádza dátumom „31. decembra 2009“.
Článok 2
Pokiaľ ide o uvoľnenie oceľových výrobkov zahrnutých v tomto nariadení do voľného obehu v Bulharsku a Rumunsku od 1. januára 2007 a zaslaných pred 1. januárom 2007, doklad o dohľade nie je potrebný v prípade, že bol tovar zaslaný pred 1. januárom 2007. Vyžaduje sa predloženie nákladného listu alebo iného dokladu o preprave, ktorý úrady Spoločenstva považujú za rovnocenný a v ktorom je potvrdený dátum odoslania.
Článok 3
Toto nariadenie nadobúda účinnosť dňom jeho uverejnenia v Úradnom vestníku Európskej únie.
Odchylne, článok 2 nadobúda účinnosť len s výhradou nadobudnutia platnosti Zmluvy o pristúpení Bulharska a Rumunska k Európskej únii a dňom nadobudnutia platnosti tejto zmluvy.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 18. decembra 2006